VAZIRLAR MAHKAMASINING UMUMIQTISODIYOT KOMPLEKSI IShLARI SAMARADORLIGINI OShIRISh ChORA-TADBIRLARI TOʻGʻRISIDA
(resolution, 2021-02-22)

Vazirlar Mahkamasi Umumiqtisodiyot kompleksining samarali, puxta va aniq maqsadga yoʻnaltirilgan holda ishlashini taʼminlash, uning tarkibiga kiruvchi vazirliklar va idoralar masʼuliyatini oshirish, respublika iqtisodiyotini rivojlantirish va erkinlashtirishning ustuvor yoʻnalishlarini va strategik vazifalarini amalga oshirish maqsadida Vazirlar Mahkamasi qaror qiladi: 1. Vazirlar Mahkamasi Umumiqtisodiyot kompleksining Oʻzbekiston Respublikasi oldida turgan iqtisodiyotni isloh qilishning ustuvor yoʻnalishlari va strategik vazifalaridan kelib chiqib, samarali, puxta va aniq maqsadga yoʻnaltirilgan holda ishlashini taʼminlash chora-tadbirlari Dasturi ilovaga muvofiq maʼqullansin. 2. Oʻzbekiston Respublikasi Bosh vazirining oʻrinbosari R.S.Azimov, Vazirlar Mahkamasining Umumiqtisodiyot kompleksi tarkibiga kiruvchi vazirliklar va idoralar rahbarlari chora-tadbirlar Dasturida belgilangan vazifalardan kelib chiqqan holda bir oy muddatda vazirliklar va idoralar toʻgʻrisidagi Nizomlarni qayta koʻrib chiqsinlar va tasdiqlasinlar. Bunda Umumiqtisodiyot kompleksi tarkibiga kiruvchi har bir vazirlik va idoraning manfaatlari ushbu qaror bilan tasdiqlangan chora-tadbirlar Dasturida bayon qilingan aniq maqsadga yoʻnaltirilgan vazifalarni hal etish uchun oʻzaro puxta boʻysundirilishi zarurligiga alohida eʼtibor berilsin. 3. Oʻzbekiston Respublikasi Makroiqtisodiyot va statistika vazirligi huzurida Umumiqtisodiyot kompleksi tarkibiga kiruvchi barcha vazirliklar va idoralarning rahbarlari hamda yetakchi mutaxassislari ishtirokidagi Birlashgan hayʼat tuzish maqsadga muvofiq deb hisoblansin. Birlashgan hayʼat zimmasiga har yili hayʼat ish rejasini, unga birinchi navbatda Oʻzbekiston Respublikasi Prezidentining ikkinchi chaqiriq Oliy Majlis birinchi sessiyasidagi maʼruzasida bayon qilingan iqtisodiyotni erkinlashtirish va isloh qilishga doir ustuvor qoidalar va vazifalarni hamda Oʻzbekiston Respublikasi Prezidentining 2000-yil 2-iyundagi PF-2612-son Farmoni bilan tasdiqlangan Jamiyatning siyosiy, iqtisodiy va maʼnaviy sohalarini erkinlashtirish va isloh qilishni chuqurlashtirish, mamlakat xavfsizligini taʼminlash dasturini bajarishga yoʻnaltirilgan masalalarni kiritgan holda ishlab chiqish va tasdiqlash yuklansin. 4. Belgilansinki, Umumiqtisodiyot kompleksi tarkibiga kiruvchi har bir vazirlik va idora faoliyatining samaradorligi, ushbu qaror bilan tasdiqlangan chora-tadbirlar Dasturiga muvofiq, Umumiqtisodiyot kompleksi oldida turgan yagona vazifalarni hal etishdagi ishtiroki darajasi bilan belgilanishi kerak. 5. Vazirlar Mahkamasining Umumiqtisodiyot kompleksi Kompleks tarkibiga kiruvchi barcha vazirliklar va idoralarning tasdiqlangan chora-tadbirlar Dasturida belgilangan vazifalarni bajarish boʻyicha ishlarining puxta va aniq maqsadga yoʻnaltirilgan holda tashkil etilishini taʼminlasin. Amalga oshirilgan ishlar natijalari toʻgʻrisida birinchi yarim yillik va umuman 2001-yil yakunlari boʻyicha Vazirlar Mahkamasiga axborot berilsin. 6. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ.T.Sultonov zimmasiga yuklansin.